## Odluka o osnivanju Stručne službe Republičkog fonda zdravstvenog osiguranja i zdravstva Hrvatske

### NN 49/1990 (24.11.1990.), Odluka o osnivanju Stručne službe Republičkog fonda zdravstvenog osiguranja i zdravstva Hrvatske

# REPUBLIČKI FOND ZDRAVSTVENOG, OSIGURANJA I ZDRAVSTVA HRVATSKE

Na osnovi odredbi člana 137. Zakona o zdravstvenoj zaštiti i zdravstvenom
osiguranju ("Narodne novine", br. 8/89.- pročišćeni tekst), a
u vezi s odredbama člana 38. Zakona o izmjenama i dopunama Zakona o zdravstvenoj
zaštiti i zdravstvenom osiguranju ("Narodne novine", br. 31/90),
Skupština Republičkog fonda zadravstvenog osiguranja i zdravstva Hrvatske,
na prvoj konstituirajućoj sjednici održanoj 10. listopada 1990. godine,
donosi

## ODLUKU

### o osnivanju Stručne službe Republičkog fonda zdravstvenog osiguranja i zdravstva Hrvatske

I.

Osniva se Stručna služba Republičkog fonda zdravstvenog osiguranja i
zdravstva Hrvatske (u daljnjem tekstu: Stručna služba Republičkog fonda),
radi obavljanja stručno-administrativnih, pravnih i njima sličnih poslova,
za potrebe Republičkog fonda zdravstvenog osiguranja i zdravstva Hrvatske
(u daljnjem tekstu: Republički fond). Stručna služba Republičkog fonda
osniva se za područje Republike Hrvatske.

II.

Radom Stručne službe Republičkog fonda rukovodi direktor Republičkog
fanda.

III.

Obavljanje poslova u Stručnoj službi Republičkog fonda organizira se
tako da se obavljaju u okviru jedinstvene Stručne službe Republičkog fonda
po organizacijskim jedinicama: - direkcija, - ispostava. Područje za koje
se organizira ispostava i broj ispostava utvrđuje se aktom direktora Republičkog
fonda, uz suglasnost Izvršnog odbora Skupštine RepubIičkog fonda. Radom
organizacijskih jedinica Stručne službe Republičkog fonda rukovodi rukovodilac
organizacijske jedinice.

IV.

Aktom o organizaciji i sistematizaciji radnih mjesta Stručne službe
Republičkog fonda, utvrđuje se unutarnja organizacija rada organizacijskih
jedinica Stručne službe Republičkog fonda, opis poslova i zadataka radnih
mjesta, te broj izvršilaca za svaku organizacijsku jedinicu Stručne službe
Republičkog fonda iz stavka 1. točke III. ove odluke. Akt iz prethodnog
stavka donosi direktor Republičkog fonda uz suglasnost Izvršnog odbora
Skupštine Republičkog fonda.

V.

Prava, obveze i odgovornosti radnika Stručne službe Republičkog fonda,
utvrdit će se općim aktima, u skladu s odredbama Zakona i Statuta Republičkog
fonda.

VI.

Stručna služba Republičkog fonda preuzet će sve poslove dosadašnjih
radnih zajednica Saveza samoupravnih interesnih zajednica zdravstva i zdravstvenog
osiguranja Hrvatske, Udruženih samoupravnih interesnih zajednica i Samoupravnih
interesnih zajednica, te Samoupravne interesne zajednice samostalnih zanatlija,
ugostitelja i prijevoznika Hrvatske s područja Republike Hrvatske.

VII.

Akt iz točke IV. ove odluke, donijet će direktor Republičkog fonda u
roku od 90 dana, računajući od dana donošenja ove odluke. Do donošenja
akata iz prethodnog stavka ove točke, primjenjuju se odredbe općih akata
radnih zajednica koje nisu u suprotnosti sa Zakonom i Statutom Republičkog
fonda.

VIII.

Ova odluka stupa na snagu osmoga dana nakon objave u "Narodnim
novinama", a primjenjuje se od 1. listopada 1990. godine.

Klasa: 025-03/90-05/58

Urbroj : 338-09-90-10

Zagreb, 10 listopada 1990.

Predsjednik Skupštine Republičkog fonda zdravstvenog osiguranja
i zdravstva Hrvatske

**Prof. dr. sci. Mate Granić, v. r.**

Odluka, NN 49/1990-928